Author: András GARAI

Nyírszőlős, evangélikus templom, 2019. november 29.                        Igehirdetés: Ittzés István

Megjelent az idők végén a bűn hordozására
„Íme az Isten Báránya!”

Alapigék: Zsid 9,24-28; Jel 5,6-10. 
(Adventi igehirdetés sorozat 1. rész)

Forrás: https://www.garainyh.hu/hangzooromhirtar/hangzooromhirtar.php?dir=Ittzes%20Istvan/Nyirszolos%20evangelikus%20templom/19.11.29.%20-%20Zsid%209%2C24-28%20-%20Adventi%20evangelizacio%203-1./

Kegyelem néktek és békesség Istentől, a mi Atyánktól és az Úr Jézus Krisztustól. Ámen. Imádkozzunk! 
Uram, tőled várjuk, hogy növeld a mi hitünket, benned való bizalmunkat, add, hogy ne legyünk állhatatlanok, hitetlenek, hanem teljes szívünkkel tudjunk bízni a te kijelentett drága igédben, szavadban. Hiszen olyan világosan és olyan egyértelműen tudsz szólni hozzánk, és van szavad. És van célod az életünkkel. Bocsásd meg, amikor semmibe vesszük a te igédet, amikor nem tartjuk a legfontosabb kérdésnek, hogy veled rendezzük dolgainkat. Amikor mi is csak sodródunk ezzel a világgal, amely nem veszi észre, hogy veszedelembe és ítéletre megy. Engedd meg nekünk, a te népednek, Uram, hogy megnyíljon a mi belső fülünk, hallásunk, hogy halljuk a te igédet, hogy megértsük szavadat, hogy személyessé, szívhez szólóvá lehessen számunkra. És megértsük Uram mindazt, amit elkészítettél és amit elvégeztél értünk, ott a Golgotán. És hadd áldjunk és magasztaljunk, hogy most is, mint hű Főpapunk, esedezel értünk az Atyánál. Legyen ezért neked hála és dicsőség. Ámen. 

Hallgassátok meg szeretett testvéreim Isten igéjét… (olvasd az alapigéket!) Uram, áldunk a te szent igédért. Eleveníts meg minket, hitünket, bizalmunkat. Ámen.

A keresztyén hittől való elszakadás okai

Próbáljuk megérteni azt, hogy miben is van a mi mai világunk; a mi modern világunk hova jutott lelki, szellemi, és erkölcsi tekintetben. Azt tapasztalhatja mindenki, aki itt Európában él, vagy az Egyesült Államokban, vagy úgynevezett keresztyén államokban, helyesebben: a volt keresztyén államokban, akkor azt tapasztalhatja, hogy az embereknek döntő többsége tökéletesen és teljesen elveszítette a keresztyén hitét. Kihangsúlyozom: a keresztyén hitét veszítette el. 
De miért veszítették el az emberek a hitüket? Tudniillik, azt gondolom, ha valaki ismeri a vallásokat, meg egyáltalán az emberi gondolkozás történetét, a filozófiát, akkor láthatja, hogy soha egyetlen gondolat, üzenet, ami elhangzott ebben a világban emberek felé, soha nem volt olyan gyönyörűséges, olyan csodálatos, mint az evangélium. Az Isten valami egészen gyönyörűséges, szépséges jövőt szán az embernek: örök életet! És tessék elhinni, ott van a csapda, és ott van a keresztyénség bukásának az oka, hogy a mai ember elveszítette az örök életbe való hitét. Ha nincs örök élet, akkor valóban úgy van, ahogy a mai ember él: együnk, igyunk, mert holnap úgyis meghalunk! De nem így van! És egész biztos, hogy nem így van, hanem van örök élet! De miért veszítette el  hitét a modern ember, hiszen a világ, amióta ismerjük az emberiség történetét, soha ilyen nem fordult elő, hogy az emberek döntő többsége nem hisz a láthatatlan világban!  Úgy vélik, hogy ez tudományos, azt gondolják, hogy ez a modern. Tényleg az? Az a tapasztalatom, hogy azok az értelmiségi emberek, akik tanítanak, akik könyveket írnak, akik az emberiség szellemi irányítói, akik ott ülnek a katedrákon, iskolákban, gimnáziumokban, nem veszik a fáradságot, hogy utána nézzenek, hogy a ma élő legnagyobb tudósoknak mi is a véleménye, hol tartanak az élet eredetének, céljának, értelmének megítélésében. Mások annak ellenére, hogy jól tudják, hogy megdöbbentő tényekkel gazdagodott a tudományos ismeretünk, mégis  ragaszkodnak a tagadás vallásához, az ateizmushoz.
 Számomra tiszteletre méltó példa Anthony Flew  angol ateista filozófus, aki megismerve a sejtkutatás  legújabb eredményeit 82 éves korában megtagadta addigi világlátását, és beismerte tévedett, - a világnak van Teremtője: " Egy BBC interjúban bejelentette, hogy az élet eredetére és a természet komplexitására az egyetlen meggyőző magyarázat egy felsőbbrendű intelligencia létezése." J. C. Lennox, (oxfordi matematika professzor)  - A tudomány valóban eltemette Istent? 11.old.

A tudomány tévedhetetlen?

 Tudniillik, sokan arra hivatkoznak, - azért is kezdek erről beszélni, -  főképp férfiak; ó, hát a tudomány! De, hogy mit mond a tudomány ma, azzal az átlag emberek többsége nincs tisztába. Ezért, egy-két idézetet szeretnék  a testvéreknek elé hozni, hogy erősödjön meg mindenkiben az a hit, és az a biztos ismeret, hogy  tudományunk képtelen áttörni a láthatatlan világ falát! Képtelen, nem lehetséges! A tudomány nem is erre adatott. A tudomány e-világi (immanens) ismeretek szerzésére adatott.  Egy valaki hatolt át  az egeken: 
  " Mivel tehát nagy Főpapunk van, aki áthatolt az egeken, Jézus, az Isten Fia, ragaszkodjunk hitvallásunkhoz." Zsid. 4,14 Igen, ragaszkodjunk a  hitünkhöz, mert mi Urunk áthatolt az egeken, és eljött, és elhozta azt a bizonyosságot, amit a tudomány soha nem képes megadni.  Bevallják, az igazi nagyok bevallják: nincs válasz. A tudománynak nincs válasza a létezés kikényszerítette legnagyobb kérdésekre: Honnan, miért, mi célból vagyunk itt? A  legnagyobbak beismerik ezt, sőt, a legnagyobbak azt is elismerik, hogy az evolúciós elmélet, mint a teremtés egyetlen alternatívája  összeomlott. Ki meri ezt valaki mondani?! Alig néhányan. Többnyire csak a fizikusok, kozmológusok, atomfizikusok, matematikusok, bár néhány biológus is, hogy a darwini  evolúció képtelen választ adni az élet eredetére.

Csak a modern tudomány az oka a hitehagyásnak?

 Gondolkodjunk egy kicsit, miért veszítették  el az európai tömegek  hitünket? Tényleg csupán a tudomány az oka? Részben.  De én sokkal inkább abban látom a keresztyén hit kiüresedését, hogy az egyház már más evangéliumot hirdet. A bibliakritika kiüresítette, erejét  vette, emberi szintre redukálta az Isten kinyilatkoztatott Szavát.  Nagyon kevesen hirdetik azt a tiszta evangéliumot, amit az Ige ad elénk. Legtöbb helyen ma nem merik hirdetni a Kereszt Krisztusáról szóló evangéliumot,  vagy  már nem hisznek benne, vagy szégyellik. Pál így vall erről: " Mert nem szégyellem az evangéliumot, hiszen Isten ereje az, minden hívőnek üdvösségére. Róm.1,16  
Nekünk nem kell szégyellni az evangéliumot, mert Isten Igéje választ ad a lét minden kérdésére.. És kinek lehet igazán válasza arra, hogy miként keletkezett a világ, mi végre, mi célból, és  mi a személyes életed értelme? Erre egyetlen valaki tud hiteles választ adni; aki megteremtett bennünket, a mi drága Urunk. Ő tud választ adni arra, hogy mi a terve az életeddel, mi a célja, mi végre vagy a világon? Nagyon komoly kérdések ezek, mert  az örök életünk múlik rajta. Milyen rettenetes az Istent-tagadónak rádöbbenni arra, amikor majd odaát kinyitja a szemét:  " van Isten, de én elvesztem", - ahogy a nagy tagadó - Voltaire halála előtti pillanatban felkiáltott. És milyen öröm lesz annak, aki a Krisztusba vetett hittel lépi át majd a láthatatlan világ falát.

Van-e tudományos válasz az alapvető kérdéseinkre?

 A nagyoknak van egy kis öniróniájuk is, meg egy kis humoruk is. " Stephen Hawking; Az idő rövid története című könyvét egy anekdotával kezdi az idős hölgyről, aki félbeszakít egy csillagászati ismeretterjesztő előadást, mondván, ő jobban tudja.: " Mit fecseg itt össze vissza nekünk? A föld valóságban lapos, és egy óriási teknősbéka hátán nyugszik" - ripakodik az előadóra. No és mi tartja a teknősbékát? - kérdezi amaz - A néni válasza: Egyszerű: egy másik teknősbéka, azt megint egy másik és így tovább."   A történet, azt a lényegi problémát sűríti jelképbe, amellyel mindenki szembe kerül, aki a végső válaszokat keresi a létezés titkára. Szeretnénk alapvető fogalmakkal megmagyarázni a világot talán okok sorozatával, amelyek azután természeti törvényeken, vagy elveken nyugszanak, hanem ekkor, az alapszintet is meg kell magyaráznunk, és így tovább. Hol ér véget az indoklások fenti láncolta. Nehéz belenyugodnunk egy végtelen regresszióba. - " Szó sincs teknősök tornyáról! Jelenti ki Wheeler. - Csak azt ne, hogy minden szerkezetet, szerveződési elvet, gondolatrendszert újabb szerkezet, vagy  gondolatok újabb   szintje magyaráz meg. Ez alá ásva, megint egy újabb szintre bukkanunk, majd megint újabbra, egészen a végtelenségig, a feneketlen sötétségig". ...  El vagyunk zárva a végső tudás,  végső magyarázat elől,... Ha ki akarunk törni a csapdából, a „megértésnek”, a racionális magyarázatától eltérő fogalmával kell próbálkoznunk. Talán a misztikus megismerés vezet el ehhez a megértéshez.... A kozmikus kód egy részét sikerült feltörnünk. Hogy miért van ez, miért hordozza a homo sapiens a racionalitás szikráját, amely segít megfejteni a világegyetem talányait, az maga is mélységes talány. Mi, akik az Univerzum gyermekei vagyunk, - a csillagok életre kelt pora, - el tudunk töprengeni ugyanannak az Univerzumnak a természetéről, olyannyira, hogy olykor az azt működtető törvényekbe is belepillanthatunk. Rejtély, miként kapcsolódunk ilyen kozmikus dimenziókhoz. Ez a kapcsolat azonban vitán felül létezik. Mit jelent mindez? Mi az Ember, ha ekkora kegy részesei vagyunk? Nem hiszem, hogy a létünk a Világegyetemben, a vaksors szeszélye. A történelem, véletlene, semmi kis zörej lenne a nagy kozmikus drámában? " P. Davies, Megbundázott világegyetem 221. old. -    
  Davies felvetett  talányára Istennek van  válasza: Saját képére és hasonlatosságára teremtette az embert!   Paul Davies,  ma élő tudós,  a világ egyik legnagyobb kozmológusa, logikus okfejtések sorával tárja fel olvasói előtt, hogy a legmagasabb szintű tudomány sem képes áthatolni a láthatatlan világ  falán, felveti a kérdést, talán a misztikus út a járható ? Semmiképpen, aki ezen az úton indul, egészen biztos, hogy a "sötét oldalon" találja magát.  Gyötrő kérdéseinkre a választ az Isten Igéjében  megnyugtató módon megtalálhatjuk.
 Szeretnék még  idézni  egy-két idevágó gondolatot, - egy szintén ma élő - angol tudóstól, aki  elemirészecske-fizikus és a matematikai fizika professzora: Sir John C. Polkinghorne. Az univerzum tervszerűségéről, amely nagyon sok tudóst vallásos csodálatra indított:
" Úgy hiszem, hogy ez vonzó, következetes és intellektuálisan kielégítő magyarázat arra,  hogy az univerzum tudományosan megismert racionális rendje mögött egy isteni Szellem rejlik. Úgy hiszem, hogy a tudomány azért lehetséges, mert a fizikai világot valaki megteremtette, és mert mi – hogy egy régi és erős megfogalmazást használjak –, olyan teremtmények vagyunk, akik hasonlatosak a Teremtő képéhez. (1.Móz.1,26). Ez az elsődleges oka abbeli hitemnek, hogy az univerzumot valaki megtervezte és megteremtette.  Nem mentegetőzök a teista beszédmód miatt, hiszen ha az univerzum valóban megtervezett és megteremtett, ki más lehetne a tervezője, mint egy Teremtő-Isten?!" /Kai-Uwe Kolrep, Teremtés vagy evolúció 146.old./
  A fentiekből kitűnik, hogy a tudomány nem tud választ adni, a mindenség eredetéről, benne az élet értelméről, céljáról, különösen hallgat az egyes ember létének értelméről. Halljuk, hogy némely tudósok a misztika útjára tévednek.( például platonoisták lesznek)  Mások, ragaszkodnak az ateista felfogáshoz, megint mások, mint pld. Sir J. Polkirnghorne, mélységesen hisznek a Teremtő Istenben. 

Istennek vannak megnyugtató válaszai 

   A tudomány nem tud választ adni az isten-kérdésre. Mit tudhatunk akkor? Amit Ő kijelent nekünk magáról. Isten nem hagyja az embert  sötétségben, hanem Szentlelke által minden kérdésre  válaszol, ami felvetődik a testben gyakran gyötrődő és kétségek között vergődő  ember számára. A Zsidó levél 11. fejezetében fellelhetjük az isteni választ a megértésre: " Hit által értjük meg, hogy a világokat Isten szava alkotta,  úgyhogy  a nem láthatókból állt elő a látható"  Zsid. 11,3 Hit által értjük meg!? Mert a hit által való megértés forrása maga Isten, aki áthatolt az egeken. No, persze a keresztyén hitünknek is meg van a maga titokzatos, misztikus volta. Hiszen Isten a Szentlélek által szólt a prófétákhoz. Kinyilatkoztatta magát, hogy  " Én vagyok," aki a világot teremtettem. Én vagyok az Úr, kihez hasonlítanátok engem?  A hatalmas, Teremtő Isten beszél; világossá teszi számunkra, hogy ő van, és ezért vagyok én. Különben én nem lennék, ha Ő nem lenne. Meg kellene értenünk, hogy nekünk nincs mit szégyellnünk  keresztyén hitünkön, sőt ez az egyetlen igazi hit, mennyei kinyilatkoztatás amelyik választ  ad a nagy kérdésekre. Miért is kell akkor  a tudomány dolgaival foglalkoznunk? Mert a tudományra hivatkozva, igyekeznek pld.  a marxisták, a liberális humanisták megingatni, elvenni gyermekeink, sőt az egész emberiség  Isten-hitét.

A keresztyén Európa halott? 

 Megdöbbentő, amikor Douglas Murray, - többször idézem  az angol írót -, mert annak ellenére, hogy ő sem gyakorló keresztyén, -  mégis rátapintott Európa jelen  nyomorúságára.      Az  " Európa furcsa halála"  című könyvében, amit  2017-ben írt, igyekezik  világossá tenni, hogy  az a  földrajzi, politikai, kulturális és vallási civilizáció, amit mi Európának ismertünk agonizál, az embereket elfogta a vég érzése. Mert elveszítette a keresztyén hitét? -  Nem kerüli meg a választ:
 " Számtalanszor megdöbbentem az utóbbi években, amikor olyanokról hallottam, vagy olvastam, akik áttértek az iszlámra Azért is megdöbbentőek ezek a történetek, mert nagyon hasonlítanak egymásra. .. Legtöbbször  így kezdődnek: " Elértem egy bizonyos  kort, amikor részegen ültem egy kocsmában, és arra gondoltam, hogy az életnek ennél többről kellene szólnia". De természetesen a mi  kultúránkban semmi nem mondja azt, hogy " persze" , hogy többről, lásd itt van! S mivel ez  a hang hiányzik a nyugati kultúrából, a fiatalok, az iszlám felé fordulnak. Az, hogy e vallás felé fordulnak, már önmagában is jelentőségteljes. Miért  nem a keresztyénséget választják? Részben azért, mert a keresztyén felekezetek nagy részének már nincs önbizalma a térítéshez, vagy már nem is hisznek üzenetükben. A svéd, az anglikán, vagy a német református  /szerintem reformált/ s minden más felekezetek esetében az üzenetük baloldali politikává vált, diverzitásra törekedő és jóléti programokká. A nyitott határok mellett érvelő egyházak ma már óvatosan idéznek azokból a szövegekből, amelyekből egykor prédikációikat tartották  És van még egy ok. A szövegek kritikus vizsgálata ami a keresztyénség esetében megtörtént, nem jelent meg ilyen mértékben az iszlám gyökereinél."  D. Murray. Eu. furcsa halála, 259-260.old.

A cinizmus gyökerei

 Miért nem térnek vissza atyáik hitéhez? Nem kellene kimondanunk – mondja Murray –, hogy mégis csak keresztyének vagyunk? Hát, ki kéne mondanunk, csakhogy nem vagyunk.  Az emberek csalódtak a tudományban is, mert nem kapták meg azt a választ, amit szerettek volna. Csalódtak az egyházban is. Az emberek céltalanok és boldogtalanok! Itt a probléma: az emberek boldogtalanok. Soha nem voltunk ilyen gazdagok, soha nem voltak ekkora lehetőségeink; akkor miért vagyunk boldogtalanok? Mert elveszítettük az Istennel való kapcsolatunkat, békétlenek vagyunk, céltalanok, békétlenek és idegesek vagyunk. Egymás idegeire megyünk: lásd a politikát, a társadalmi és családi élet mindennapi válságát: a tönkrement házasságaink, az elviselhetetlen párkapcsolataink, a nemzedéki problémáink. Mert Isten nélkül az ember nem lehet más, csak boldogtalan, mert a lét értelmét, célját, sőt  saját identitását is elvesztette. Gyakran  kilátástalannak tartják az emberek az életet. És nem a keresztyénséghez fordulnak vissza, hanem a keleti misztikához. Tudomány ide, tudomány oda, mondja a mai ember; de én boldog akarok lenni! Ebben igaza van, csakhogy hol keresi a boldogságát? Az okkultizmusban, pörgős életben, az élvezetekben, és aztán tele vagyunk megkötözött emberekkel, a szenvedélybetegekkel. Éppen a napokban mondták, hogy hivatalosan Magyarországon egymillió alkoholista van,  akkor  még a kábítószeresekről  nem is beszéltünk.    Miért nem fordulunk vissza? Túl messzire mentünk? Az " útjelzőket" már rég leszedték!  
Ezekre az égető kérdéseket  könyörtelenül felveti Murray is:
" A radikális változás iránti vágy ami, miatt az emberek áttérnek az iszlámra, nem szűnik meg, tovább fogják keresni a bizonyosságokat - de ezzel szembemennek korunk közgondolkodásával. Az értelem keresése nem új dolog. Az viszont igen, hogy a modern európai kultúrában semmi nem nyújt választ. Semmi nem mondja: " Nézd itt van egy kultúra, és egy filozófia, ami évezredeken át vigasztalta az embereket, így hát ebből te is táplálkozhatsz." Ehelyett legjobb esetben is csak ezt hallani: Találd meg az értelmet abban amiben akarod. A legrosszabbat pedig a nihilizmus súgja a fülébe: " A te életed értelmetlen, akárcsak az univerzum maga. " D. Murray, Eu. furcsa halála, 261.old.
Az értelmetlenség filozófiáján felnőtt embernek valóban nem marad más mint a - carpe diem! Újra fel kell vetnünk nekünk keresztyéneknek, van-e  az európai embernek visszaút?

Van-e visszaút az értelmes élet felé

 Megmondom őszintén, visszafordulni csak akkor lehet,  -soha egyetlen ember nem fordulhat vissza másképp, - csak ha megalázza magát az Isten hatalmas keze alatt. Nincs visszaút, csak: térden!  . Ha kérik őt:  Uram, - mert lehet így is imádkozni: " Uram, ha vagy, akkor szólj hozzám! Beszélj velem, adj értelmet az életemnek." És aki ezt a lépést megteszi; és alázattal teszi meg, ahhoz beszél az Isten!  A modern ember,  talán a tudománya, a technikája miatt; gőgös lett. Persze, mindig is gőgös volt az ember, hiszen  a Sátán, aki megtévesztette,  gőgös. Ezért a mi természetünk, a romlott természetünk gőgös Istennel szemben. De hát akkor, ebből nincs visszaút? De van, Péter apostol ezt ajánlja: " Valamennyien legyetek alázatosak , mert az  Isten a gőgösöknek ellene áll, az alázatosoknak pedig kegyelmet ad.  Alázzátok meg magatokat Isten hatalmas keze alatt, hogy felmagasztaljon titeket annak idején. 1.Pét. 5,5-6. 
Az Úr olyan sokszor mondja a lázadó zsidóknak: akik bálványt imádtak, akik ugyanolyan nyomorúságba keveredtek, mint a mai ember: térjetek  hozzám, elpártolt fiaim! Térjünk vissza a mi Urunkhoz! Természetesen, most mondhatja valaki, hogy mi akik itt vagyunk a templomban,  nekünk nem kell megtérni? Vajon nem mi vagyunk azok, akik bizonyosak vagyunk abban, amit Isten igéje kijelentett? Ha így van, akkor hálát kell érte adni! Viszont nekünk is szükségünk van újra és újra visszatérni az Istennek nem tetsző dolgainkból, bűneinkből.
 Azt látom, ahogy  Murray is mondta; hogy az egyháznak nincs üzenete! Sajnos ebben sok igazság van. De ki is az egyház? Csak a papok? vagy pedig te és én?  Bármelyikünk, aki azt meri mondani, hogy  hívő keresztyén vagyok, meg kellene látszani az életünkön!  Azt hiszem, visszafordulás csak akkor lesz, körülöttünk, ha a hívők megtérnek,  ha az igehirdetők térnek meg először! Mindazokból a dolgainkból, amik megakadályoznak bennünket; engem is, téged is abban, hogy szavunkkal, cselekedeteinkkel, életünkkel megdicsőítsük, felmutassuk a világnak, hogy él az Úr Jézus Krisztus! Aki  saját vérével, az örökkévaló Lélek által áldozta fel önmagát értünk; ezért az Atya csak Jézusért fogad! 

Istenhez visszatérni csak Krisztusért lehet! 

Ha a modern ember  nem érti meg,  Isten nélküli elveszett, lelki halott állapotát, ha nem fogja  fel, hogy nincs emberi lehetőség rendezni lázadó hitetlenségünket, ha nem érti meg, hogy nincs visszaút, csak, amelyet az Isten adott: " Én Vagyok az Út az igazság és az Élet, senki sem mehet az Atyához csakis énáltalam." Jn. 14,6 mondja  Jézus, mert ő engesztelte ki az Atyát elszenvedve bűneink büntetését. Világos, hogy  a Szent  Istentől a bűneim választanak el, az akadályt  Krisztus keresztáldozata törölte el, ezért  kizárólag Jézus Krisztus az Út vissza az atyai házba a mai embernek is. Nincs más lehetőség!
 A Kereszt ítélete, a kegyelem ítélete volt.   Az Atya gondolata a kegyelem, a helyettes áldozat, az ő gondolata a megváltás. De ítéletet tartott az ember felett, amit  Szent Fián hajott végre; aki  ezért az óráért jött. Ő mondja: ezért az óráért jöttem. Azért, hogy a keresztre menjen? Azért. Azért, hogy Isten igazságos ítéletét magára vegye, értem és helyettem. Nekem kellett volna mindazt elszenvedni, amit Krisztus elszenvedett! De az még csak hagyján; a testi szenvedés, hanem a pokol szenvedését kellett volna elszenvednem! Mint ahogy mindenki el fogja szenvedni, aki nem fogadja el ezt az egyetlen áldozatot. Ezt kellene hirdetni az embereknek, bátran, világosan . Ha  ezt nem mondom meg annak akit  rám bízott az Úr, akkor az ige azzal fenyeget, hogy az ő vérét az én kezemből kéri számon. Itt élet-halál kérdésről van szó! Nem valami kis vallásoskodás, amivel mi majd kifizetjük az Istent, szó nem lehet róla! Mi semmivel nem tudunk fizetni; ő fizetett. Ő állt helyt helyettem az ítéletben. És valóban, az rettenetes ítélet volt. Honnan tudjuk? Nézz a keresztre és hallgasd meg  mit kiált: Én Istenem, én Istenem, miért hagytál el engem! Ez a kárhozat ítélete, hogy még a Szent Fiút is elhagyta. Miért? Mert magára vette a bűneinket, bűneimet! 
Ha ezt megszűnünk hirdetni nem vagyunk többé egyház!

Az ószövetségi áldozatok

 Sokan megkérdezik, mi értelme volt az egész zsidó állat áldozatnak? Először is, jelképes üzenete volt, hiszen mindenki  tudhatta volna, minden zsidó ember, hogy ezek az áldozatok az eljövendő Messiásra, Krisztusra, az Isten Bárányára mutatnak. Ahogy már Ábrahámnak mondja az Úr angyala: majd Isten gondoskodik áldozatról. 
 A nagy engesztelési ünnepen, egy évben  egyszer járulhatott a főpap, az áldozati állat vérével az Úr elé, a Szentek Szentjébe.  Az volt ennek az üzenete, hogy a bűnös ember nem léphet Isten színe elé, csak az engesztelés vérével! A főpap  kiábrázolta Jézus Krisztust, az eljövendőt, akiről, azt olvassuk nem az igazinak a képmásába; tehát nem a jeruzsálemi templomba ment be az Úr Jézus, hanem magába a mennybe. 
 Amikor a kereszten kimondta, hogy elvégeztetett, a templom kárpitja kettéhasadt; Erről a babiloni Talmudban is említést tesz.  Mert Ő is bement értünk a Szentek Szentjébe, a mennyei Szentélybe, a saját vérével. És Isten elfogadta az ő áldozatát. Ez az evangélium! Elfogadta az ő áldozatát; teérted, énértem. Mindazokért, akik hisznek az ő Fiának nevében. Az Atya elfogadta, Egyszülött Fia véres áldozatát engesztelésül a mi bűneinkért. magyarul: eltöröltettek a bűneid, ha rávetetted Isten Bárányára!   
 
„Mert nem emberkéz alkotta szentélybe, az igazi képmásába ment be Krisztus, hanem magába a mennybe, hogy most megjelenjen az Isten színe előtt értünk. Nem is azért ment be, hogy sokszor áldozza fel önmagát, ahogyan a főpap megy be évenként a szentélybe más vérével, mert akkor sokszor kellett volna szenvednie a világ kezdete óta. Most azonban egyszer jelent meg az idők végén, hogy áldozatával eltörölje a bűnt. És amint elrendeltetett, hogy az emberek egyszer meghaljanak, azután pedig ítélet következik, úgy Krisztus is egyszer áldoztatott fel, hogy sokak bűnét elvegye.” Zsid.9,24-28 (RÚF) 

A tiedet és az enyémet. S mindazok bűnét, akik hisznek az ő nevében.  Így mondja a Zsidó levél, hogy az lehetetlen, hogy bakok és bikák vére eltörölje a bűnt. Krisztus áldozatáról pedig így szól: egyetlen áldozatával, örökre tökéletessé tette a megszentelteket. Kik a megszenteltek? Akik hisznek Jézus áldozatában; akik hiszik, hogy azért bocsátott meg nekem az Isten, mert Krisztus meghalt  érted és értem, és mint  Isten Báránya drága kiontott vérével  megjelent az Atya  Trónja előtt értünk,  a mennyei Szentélyben: 

Amint a mennyben, úgy a földön is!
 
„És láttam a trónon ülő jobb kezében egy könyvet, belül és kívül teleírva, hét pecséttel lepecsételve; és láttam egy erős angyalt, aki hatalmas hangon hirdette: Ki méltó arra, hogy felnyissa a könyvet és feltörje pecsétjét? De sem a mennyben, sem a földön, sem a föld alatt nem tudta senki felnyitni a könyvet, sem beletekinteni abba. És keservesen sírtam, mert senki sem bizonyult méltónak arra, hogy felnyissa a könyvet, és hogy beletekintsen. Ekkor az egyik vén így szólt hozzám: Ne sírj! Íme, győzött az oroszlán Júda törzséből, Dávid utóda, és felnyitja a könyvet és hét pecsétjét. És láttam, hogy a trón, a négy élőlény és a vének között ott áll a Bárány. Olyan volt, mint akit megöltek; hét szarva volt és hét szeme: az Isten hét lelke az, akiket elküldött az egész földre. A Bárány odament, és átvette a könyvet a trónon ülő jobb kezéből; és amikor átvette a könyvet, a négy élőlény és a huszonnégy vén leborult a Bárány előtt – mindegyiknél hárfa volt és aranypohár, tele füstölőszerrel: a szentek imádságai ezek –, és új éneket énekeltek ekképpen: Méltó vagy arra, hogy átvedd a könyvet, és feltörd annak pecsétjeit, mert megölettél, és véreddel vásároltad meg őket Istennek minden törzsből és nyelvből, minden nemzetből és népből; és a mi Istenünk papjaivá és országa népévé tetted őket, és uralkodni fognak a földön.” Jel. 5, 1-10 (RÚF) 
 A megöletett  Bárány megjelent érettünk az Atya trónja előtt! És mi is ez a hétpecsétes tekercs az Atya jobbján? Később megtudjuk a Jelenések könyvéből; lerövidítve: a jövő. Ez a hétpecsétes titok a jövő, ami az Isten kezén,  fekszik. És senki sem nyithatta föl. Márpedig, ha nem nyitotta volna fel senki ezt a könyvet, akkor vége lett volna a világnak. Azt olvastuk, hogy Jézus az idők végén jelent meg, hogy áldozatával eltörölje a bűnt. Bizony az idők végén jelent meg, - az idők végén ítélet van, és  éppen azért van jövő, mert áldozatával eltörölte a bűnt.  Mi már meg se születtünk volna. Kétezer év óta, aki csak megszületett erre a földre, az egyedül Jézus Krisztus áldozatának köszönheti a puszta létét, azontúl, hogy megvásárolt minket az Istennek!  
 Szinte hihetetlen, nagyszabású és csodálatos megváltói cselekedet, a Krisztus vére szétszakította az egeket és  a megnyílt kapun át, minden megváltott beléphet a mennyei örök  országába. A Bárány, aki  előtt leborul és imádja az egész mennyei világ, aki  vérével vásárolt meg minket az Istennek, minden törzsből, népből és nyelvből.
 Nem csak a mennyben  lett láthatóvá a Krisztusi megváltás valósága, hanem itt a történelemben is. Ábrahámtól Jézusig kétezer év telt el; egyetlen nép sem lett egyisten-hívővé, egy nép sem. Elhangzik a kereszten, hogy Elvégeztetett, és leomlanak a falak, és a népek tömegei térnek meg: minden népből, törzsből és nyelvből. Ez történelmi tény.  Akkor, amikor Jézus meghalt, bemutatta az áldozatot, attól kezdve megtérhettek a pogányok, attól kezdve kinyílt a kegyelem ajtaja. És mind e napig nyitva van. Most még meg lehet térni, most még be lehet menni Isten országába. Most még lehet üdvözülni, el lehet nyerni az örök életet. De tudjuk, záródnak az ajtók. De majd erről holnap lesz szó.  
Próbáljuk megérteni testvérek, hogy minden tudományos tévhit, minden hamis misztika és minden hamis vallás ellenére; egyetlen út van, mert egyetlen Isten van. S ő elfogadta Szent Fia drága vérét; elfogadta! És ezért  van jövő, ezért van üdvösség és ezért van örök élet. Ezért kell dicsőítenünk drága Urunkat, ahogy a mennyben úgy a földön is!

Van igazságod Isten előtt?

 Vannak,  sajnos nem is kevesen, akik azt mondják, énértem ne haljon meg senki;   Mi lesz azzal, aki elutasítja a Krisztusban felkínált kegyelmet? Testvérek, igazságos ítélet vár rá! Isten igazságos. De vajon, normális-e az az ember, aki oda mer állni a Szent Isten elé azzal: Uram, én előtted is igaz ember vagyok. Aki ezt megpróbálja, rettenetes ostobaságot követ el! Mert nincsen igaz ember egy sem; ezt mondja az ige! Isten szemében nincs egyetlen igaz ember. És tudjátok, mi a fájdalma egy lelkésznek, legalábbis nekem az volt: amikor jöttek a gyászolók  bejelenteni az édesanyjuk, édesapjuk halálát, kérték a temetést, és hamis reménységgel áltatták magukat: " Hát igaz, hogy nem járt a papa a templomba, de jó ember volt."  Ne legyenek nekünk ilyen naiv hiedelmeink! Istenről azt mondja az ige: Rettenetes dolog az élő Isten kezébe esni! Akkor, ilyen bátrak vagyunk? Ne legyünk bátrak! Próbáljunk józanok lenni! És értsük meg:  vajon  nem gyönyörűséges öröm elfogadni a kegyelmet? Annyira megaláz bennünket? Olyan nagyon nehezedre esik a világteremtő Isten előtt meghódolni, térdre esni Előtte, olyan nagy dolog? Gyönyörűséges dolog! Elmúlnak a boldogtalanságaim, az élet értelmet kap, örökkévaló távlat nyílik előtted..  Egyszer úgyis meg kell hódolni; így vagy úgy! Azt mondja Filippi 2-ben az ige: hogy Jézus nevére minden térd meghajoljon mennyeieké, földieké, föld alatt valóké. Arra az egyetlen névre, a Krisztus nevére, az viszont nem mindegy, hogy boldog örömmel hódolsz előtte, vagy megjelenésének fensége rettegve  térdre kényszerít.  
 Most hadd mondjam nagyon őszintén: az elmúlt hetekben Isten nagyon rám terhelte a bűneimet. Nagyon. És egészen világossá tette, hogy igenis, rendezd azokat a dolgokat, amiket ugyan felületesen rendeztél. Tudniillik, mi elmegyünk; úrvacsorázunk, őszinték vagyunk ! De fáj nekünk igazán a bűnünk? Olyan értelemben fáj, hogy Atyám, a te szent szívedet sértettem meg minden ostoba, gonosz bűnömmel; ilyen értelemben? És az Úr elkezdett velem beszélni és rávezetett, hogy rendezd ezeket a dolgokat, velem! Na de, erre azt mondják az emberek: te hívő ember vagy; épp azért kell rendezni! Épp azért, mert hívő vagyok! Mert hiszem azt, hogy rendeznem kell! És akkor boldog az ember szíve, ha megbocsát. Gyönyörűséges dolog átélni: megbocsáttattak, fiam, a te bűneid! És ha megújulunk, akkor látni fogják a kívülállók. Akkor talán a mai értelmetlenség , céltalanság miatt kétségbeesett emberek is felismerik merre kellene  elindulni visszafele, egészen az atyai házig.
Imádkozzunk! 
Úr Jézus Krisztus, bocsásd meg a mi értetlenségünket. Bocsásd meg, hogy olyan nagyon testi emberek vagyunk és annyira e-világi módon tudunk  gondolkodni. Lerángat bennünket sok minden, abból a lelki magasságból, ahova te szeretnél bennünket felemelni. És valóban, fel is emeltél bennünket, amikor megtisztítottál, amikor megtértünk, amikor új életet kaptunk. De add, Uram, hogy legyen bátorságunk újra és újra megtisztítani  szívünket minden tisztátalanságtól; hogy az a fehér ruha, amit tőled kaptunk, ne legyen tele szégyenletes foltokkal. Köszönjük, hogy a te drága véredben megtisztulhatunk nap mint nap, újra és újra. És add Uram, hogy ne tartsuk ezt megalázónak, hanem valami hihetetlen kegyelemnek, hogy most is eléd járulhatunk . Most is rendezhetjük a dolgainkat, és nem majd azon a napon, amikor ítéletre szólítasz bennünket. Köszönjük a kegyelmi időt, köszönjük a nyitott ajtót, és köszönjük azt a hihetetlen kegyelmet és szeretetet, amellyel a tiéid felé fordulsz. Ne engedd Uram, hogy visszaéljünk ezzel! Hanem add, hogy valóban alázatos és benned bízó gyermekeid lehessünk!  Ámen.